जहीर का शुक्रगुजार हूं : ईशांत  
कोच्चि टस्कर्स के खिलाफ पांच विकेट लेने वाले डेक्कन चार्जर्स के गेंदबाज ईशांत शर्मा ने इस प्रदर्शन का श्रेय जहीर खान को दिया।
कोच्चि टस्कर्स के खिलाफ आईपीएल मैच में पांच विकेट लेने वाले डेक्कन चार्जर्स के गेंदबाज ईशांत शर्मा ने इस प्रदर्शन का श्रेय भारतीय तेज गेंदबाज जहीर खान को दिया। ईशांत ने मैन ऑफ द मैच पुरस्कार लेने के बाद कहा,मैं जहीर खान को धन्यवाद देना चाहूंगा क्योंकि उन्होंने मुझे फिटनेस पर कड़ी मेहनत करने के लिए कहा था। उनसे मिली सीख मेरे लिए अद्भुत रही। डेक्कन चार्जर्स ने यहां खेले गए आईपीएल मैच में कोच्चि टस्कर्स को उन्हीं के घरेलू मैदान पर 55 रन से हरा दिया जिसमें जीत के नायक तेज गेंदबाज ईशांत शर्मा रहे।  उन्होंने कहा, जब हम ड्रेसिंग रूम में बैठे थे तो हमें लगा कि 130 अच्छा स्कोर है। जब आरपी की पहली गेंद पड़ी तो लगा कि इस पिच पर हम भी पहले गेंदबाजी कर सकते थे।